text: Bekymring hos Sønderjyske inden returopgør i Norge
  21 juli 2016 kl. 11.41
  Modstandernes kunstgræsbane giver grund til bekymring hos Sønderjyske, som i aften spiller returkamp mod Strømsgodset.
  Sønderjyske forbereder sig på aftenens Europa League-returkamp i Norge mod Strømsgodset, og nordmændenes hjemmebanefordel giver panderynker hos sønderjyderne.
  - Vi er nødt til at score, hvis vi skal have en chance, siger Sønderjyskes anfører Pierre Kanstrup til TV SYD.
  Sønderjyske vandt ellers sidste opgør mod Strømsgodset med 2-1, men det er altså ikke nok til at give ro i sindet.
  - Vi skal stå rigtig godt på banen i aften, for de har ry for at spille rigtig hurtigt, når de spiller på hjemmebane. Det er kunstgræs, og det er vi ikke så vant til at spille på, siger han.
  Det betyder dog ikke, at alt håb er opgivet:
  - Vi skal se, om vi kan fastholde nogle angreb på deres banehalvdel, så vi kan køre dem en lille smule trætte, siger Pierre Kanstrup.
   : "Vi er nødt til at score, hvis vi skal have en chance, siger Sønderjyskes anfører Pierre Kanstrup."
  Det er holdets tredje kamp på bare en uge, og det er nok til at gøre selv de stærkeste spillere møre. Sønderjyskes træner Jakob Michelsen vil endnu ikke løfte sløret for eventuelle udskiftninger, men udelukker heller ikke muligheden:
  - Vi stiller med det bedst mulige hold på dagen, siger han til TV SYD.
  Kampen bliver ikke sendt på tv i hverken Danmark eller Norge, men du kan følge med her på tvsyd.dk, hvor vi liveblogger fra kl. 19.
  